|  |
| --- |
| **GUVERNUL REPUBLICII MOLDOVA**  HOTĂRÎRE nr.\_\_\_\_\_  din \_\_\_\_\_\_\_\_\_\_\_\_2017  mun. Chişinău |
|  |
| **cu privire la aprobarea Regulamentului de organizare şi funcţionare a federaţiilor sportive naţionale** |
| În temeiul art. 6 și 21 din **Legea** Nr. 330-XIV din  25 aprilie 1999 **cu privire la cultura fizică şi sport** (Monitorul Oficial al Republicii Moldova, 1999, nr. 83-86, art. 399), și Legea Nr. 837-XIII din 17 mai 1996 cu privire la asociaţiile obşteşti **(**Republicată în temeiul art. IV al Legii nr.178-XVI din 20 iulie 2007), cu modificările şi completările ulterioare şi în scopul ajustării la noile condiţii economico-financiare a activității federațiilor sportive naționale, Guvernul HOTĂRĂŞTE: |

1. Se aprobă Regulamentul de organizare şi funcţionare a federaţiilor sportive naţionale, conform anexei.

2. Se abrogă Hotărîrea Guvernului nr.356 din 26 martie 2003 “cu privire la aprobarea Regulamentului de organizare și funcționare a federațiilor sportive naționale” (Monitorul Oficial al Republicii Moldova, 2003, nr. 062, art. 381).

3. Controlul asupra executării prezentei hotărîri se pune în sarcina Ministerului Tineretului şi Sportului.

**Prim-ministru Pavel FILIP**

Contrasemnează:

**Ministrul tineretului şi sportului Victor Zubcu**

Anexă

la Hotărîrea Guvernului nr. \_\_\_\_\_\_

din \_\_\_\_\_\_\_\_\_\_2017

**REGULAMENTUL**

**de organizare şi funcţionare a federaţiilor sportive naţionale**

**Capitolul I**

**NOŢIUNI GENERALE**

**1**. Federaţia sportivă naţională (în continuare - federaţia), este persoana juridică de drept privat fără scop comercial constituită prin asocierea asociaţiilor şi cluburilor sportive, care organizează şi dirijează ramura de sport respectivă pe întreg teritoriul Republicii Moldova.

**2**. Pentru o ramură de sport, se poate constitui, în condițiile legii, o singură federație națională.

**3**. Federaţiile sînt organisme autonome, care activează în baza Constituției Republicii Moldova, Legii nr.330-XIV din 25 martie 1999 cu privire la cultura fizică şi sport şi a altor acte legislative, prezentului regulament aprobat de Guvern, normelor federaţiilor internaţionale, precum şi a propriilor statute, adoptate de adunarea generală.

**4**. Federaţiile dispun de ştampilă cu Stema de Stat a Republicii Moldova şi cu denumirea lor în limba de stat.

**5**. Denumirea, drapelul, emblema şi insigna federaţiei sînt aprobate de adunarea generală a aceteia şi prevăzute în statut.

**6**. Ministerul Justiției înregistrează ca federaţii, structurile sportului care prezintă avizul de la autoritatea administrativă centrală de specialitate în domeniul sportului.

**7**. Federaţiile se pot afilia la federaţiiile sportive internaţionale sau la alte foruri, în calitate de reprezentant a ramurii de sport respective pe plan național, în baza avizului acordat de către autoritatea administrativă centrală de specialitate în domeniul culturii fizice și sportului.

**8**. Federațiile sînt responsabile de reprezentarea Republicii Moldova la competiții sportive și în organismele internaționale la care sînt afiliate.

**9**. Federaţiile se înscriu în Registrul sportiv pentru obţinerea certificatului de identitate sportivă. Certificatul dat oferă număr de înregistrare, dreptul de a reprezenta ramura de sport la competiţiile naţionale şi internaţionale, precum şi dreptul de a semna acorduri de colaborare cu autoritatea centrală de specialitate.

**10**. Federaţiile organizează și coordonează dezvoltarea probei sportive respective, avînd ca fundament contractul de colaborare, semnat cu autoritatea administrativă centrală de specialitate în domeniul sportului și acordurile adiționale anuale.

**11**. Federaţiile care au drept obiectiv de activitate probe sportive cuprinse în programul olimpic colaborează suplimentar, în bază de contract și cu Comitetul Naţional Olimpic şi Sportiv în vederea pregătirii şi participării sportivilor la Jocurile Olimpice.

**Capitolul II**

**SCOPUL, CONDIŢIILE DE CONSTITUIRE ȘI ATRIBUȚIILE FEDERAȚIILOR**

**12**. Pentru constituirea unei federaţii este necesară, în prealabil, recunoaşterea oficială de către autoritatea administrativă centrală de specialitate că ramura de sport respectivă este practicată în Republica Moldova. Aceasta se poate obţine la cererea unui grup de practicanţi ai sportului în cauză sau de susţinători.

**13**. Cererea de recunoaştere se depune la autoritatea administrativă centrală de specialitate în domeniul sportului şi va cuprinde date privind numărul de sportivi, antrenori şi alţi specialişti pe plan naţional şi local implicaţi în ramura de sport respectivă şi posibilităţile de asigurare a bazelor sportive, a materialelor şi echipamentului specific necesar.

**14**. Recunoaşterea practicării unei ramuri de sport, obţinute în condiţiile prezentului regulament oferă practicanţilor sau suporterilor dreptul să se organizeze, potrivit legii, în secţii sportive, cluburi sportive, asociaţii şi şcoli sportive să desfăşoare competiţii sportive, precum şi să fondeze structuri sportive raionale ori municipale.

**15**. Federaţiile sînt constituite cu respectarea cumulativă a următoarelor condiţii:

a) pentru o ramură de sport se poate constitui,  în condiţiile legii, o singură federaţie;

b) funcţionarea unei federaţii internaţionale de profil, cu excepţia sporturilor naţionale;

c) funcţionarea (existenţa) a minimum trei structuri sportive de profil în raioane ori municipii, care dispun de condiţii tehnice şi de baza materială strict necesară pentru organizarea şi desfăşurarea normală a activităţii.

**16**. Îndeplinind condițiile prevăzute la pct.15 se depune la autoritatea administrativă centrală de specialitate în domeniul sportului și Ministerul Justiției, următoarele documente:

a) statutul federaţiei;

b) procesul-verbal al adunării generale;

c) lista organelor de conducere şi de revizie.

**17**. Actele de constituire se analizează de către autoritatea administrativă centrală de specialitate în domeniul culturii fizice și sportului şi se eliberează avizul necesar pentru obţinerea statutului de persoană juridică. Avizul se prezintă la Ministerul Justiției, suplimentar la documentele de constituire. Ministerul Justiției adoptă decizia de înregistrare a federației, conform prevederilor legislației în vigoare.

**18**. În atingerea scopurilor prevăzute în statut, federaţiile au următoarele atribuții:

a) elaborează strategia de dezvoltare a ramurii de sport respective şi monitorizează implementarea acesteia;  
 b) organizează şi supraveghează competiţiile sportive la nivel naţional, raional și municipal;  
 c) elaborează şi realizează programe de pregătire a loturilor naţionale pe probe de sport la competiţiile internaţionale;  
 d) aprobă programe privind prevenirea şi combaterea utilizării substanţelor şi metodelor interzise, monitorizează implementarea politicilor naţionale antidoping, instituie comisii federale antidoping şi asigură activitatea acestora;  
 e) realizează activităţi de prevenire şi combatere a violenţei în sport, de respectare a spiritului de fair-play şi a toleranţei în activitatea sportivă;

f) aprobă norme tehnico-metodice de organizare şi reglementări specifice domeniului lor de competenţă;

g) aplică în activitatea ramurei de sport prevederile legislaţiei în vigoare, a statutului, a regulamentelor interne, precum și prevederile federaţiilor internaţionale;

h) coordonează activităţile de formare şi perfecţionare a specialiştilor pe ramuri de sport, organizează cursuri, stagii şi reuniuni pentru antrenori, arbitri, instructori;

î) întreţine şi dezvoltă relaţii de colaborare cu federaţiile similare din alte ţări, cu forumul continental şi mondial de specialitate.

**Capitolul III**

**STRUCTURA FEDERAŢIEI**

**19**. Membri ai federaţiei sportive pot fi:

a) secții din cadrul școlilor sportive, școlile sportive, cluburile, asociațiile și ligile sportive. Prin efectul afilierii devin membri și sportivii, antrenorii, instructorii-metodiști, precum și alți specialiști;

b) persoane fizice/juridice care au avut o contribuţie importantă la susţinerea activităţii federaţiei şi a ramurii de sport sau care sprijină tehnic, organizaţional şi logistic activitatea federaţiei şi a ramurii de sport;

**20**. Membrii federaţiei recunosc şi respectă statutul acesteia, plătesc de regulă anual cotizaţiile şi taxele stabilite şi pot folosi fondurile financiare ale federaţiei, constituite numai pentru scopurile statutare.

**21**. Obţinerea şi încetarea calităţii de membru, precum și drepturile şi obligaţiile membrilor se stabilesc în statutul fiecărei federaţii.

**Capitolul IV**

**ORGANELE DE CONDUCERE**

**22**. Organele de conducere ale federaţiei sînt:

a) Adunarea Generală;

b) Biroul Federal;

c) Comisia de Cenzori;

d) Consiliul de Administrare;

e) Președintele.

**23**. Atribuțiile adunării generale, biroului federal, comisiei de cenzori, consiliul de administrare și președintelui, precum și procedura de convocare  şi desfăşurare, normele de desemnare a reprezentanţilor care pot participa la adunări cu drept de vot, vor fi prevăzute în statutul federaţiei, în funcţie de specificul activităţii şi în conformitate cu cerinţele statutului federaţiei internaţionale.

**Capitolul V**

**DREPTURILE ȘI OBLIGAȚIILE FEDERAŢIEI**

**24**. Federaţia are dreptul:

1. să difuzeze liber informaţia despre activitatea sa;
2. să aibă denumire și simbolică proprie;
3. să reprezinte şi să apere interesele legitime ale membrilor săi în relaţiile cu autorităţile administrației publice centrale și locale și cu alte persoane juridice de drept public ori privat;
4. să obţină de la autorităţile administrației publice centrale informaţia necesară pentru desfăşurarea activităţii statutare;
5. să creeze, în funcţie de necesităţi, din contul mijloacelor proprii, structuri subordonate locale;
6. să participe la concursuri naţionale şi internaţionale în vederea obţinerii burselor de la stat, burselor de la unitățile-teritorial admnistrative, de la fundaţii, organizaţii naţionale şi internaţionale şi de la persoane particulare;
7. să beneficieze de finanțare, potrivit prevederilor Legii nr.330-XIV din 25 martie 1999 cu privire la cultura fizică şi sport;
8. să desfăşoare activităţi conform scopurilor statutare;
9. să organizeze, să coordoneze și să monitorizeze dezvoltarea ramurii sportive.
10. să pregătească sportivi de performanţă;
11. să stabilească şi să dezvolte relaţiile de colaborare cu federaţiile similare din alte ţări, cu federațiile internaționale la nivel european şi mondial de specialitate;
12. să aplice în dezvoltarea ramurei de sport care o reprezintă prevederile legislaţiei în vigoare, a statutului, precum și prevederile federaţiilor internaţionale;
13. să elaboreaze strategia de dezvoltare a ramurii de sport respective şi să asigure implementarea acesteia;
14. să desfășoare o activitate economică ce rezultă din scopurile prevăzute în statut.

**25**. Federaţia este obligată:

a) să respecte Constituţia şi legislaţia Republicii Moldova şi normele de drept internaţional în domeniu, statutele federațiilor internționale la care este membru;

b) să introducă modificările necesare în documentele de constituire, în cazul modificării legislaţiei;

c) să informeze o dată în doi ani Ministerul Justiției şi anual autoritatea administrativă centrală de specialitate în domeniul sportului asupra activităţii federaţiei;

d) să respecte Codul Mondial Antidoping și spiritul de fair-play la organizarea competițiilor sportive și să realizeze activităţi de prevenire şi combatere a violenţei în sport, de respectare a toleranţei în activitatea sportivă.;

e) să obțină certificatul de utilitate publică, pentru a beneficia de finanțare de la bugetul de stat;

f) să folosescă la competițiile sportive naționale și internaționale simbolurile publice (drapelul de stat, imnul Republicii Moldova) în conformitate cu prevederile art. 5 alin.(1) lit.f) al Legii nr.217 din 17.09.2010 privind Drapelul de Stat al Republicii Moldova și Legii nr.571 din 27.07.1995 cu privire la Imnul de Stat al Republicii Moldova;

g) să aprobe programe privind prevenirea şi combaterea utilizării substanţelor şi metodelor interzise, să monitorizeze implementarea politicilor naţionale antidoping, să instituie comisii federale antidoping şi asigură activitatea acestora, în temeiul art 21 alin.51 al Legii nr.330-XIV din 25 martie 1999 cu privire la cultura fizică şi sport;

h) să prezinte autorității administrative centrale de specialitate în domeniul sportului pentru avizare actele de afiliere a federaţiei la structurile sportive internaţionale;

i) să prezinte autorității administrative centrale de specialitate în domeniul sportului pentru avizare regulamentele campionatelor, competiţiilor şi altor evenimente sportive naţionale şi internaţionale organizate pe teritoriul Republicii Moldova;

î) să informeze în scris autoritatea administrativă centrală de specialitate în domeniul sportului asupra numirii noului antrenor principal al lotului național;

l) să elaboreze şi să realizeze programe de pregătire a loturilor naţionale pe probe de sport la competiţiile internaţionale;

m) să selecteze şi să pregătească corespunzător loturile naționale și să asigure participarea acestora la competiții și cantonamente naţionale şi internaţionale;

n) să coordoneze activităţile de formare şi perfecţionare a specialiştilor pe ramuri de sport, să organizeze cursuri, stagii şi reuniuni pentru antrenori, arbitri și instructori;

p) să organizeze şi să supravegheze competiţiile sportive la nivel naţional, raional și municipal;

o) să elaboreze şi să realizeze programe de pregătire şi de participare a loturilor naţionale pe probe de sport la competiţiile internaţionale;

s) să restituie mijloacele financiare alocate din bugetul de stat în cazul unui rezultat pozitiv în urma controlului doping de către instituțiile competente, depistat la membrul lotului național, în termen de 90 zile calendaristice de la data comunicării somației de plată prezentate de către autoritatea administrativă centrală de specialitate în domeniul sportului. În caz de nerespectare a termenului menționat, autoritatea administrativă centrală de specialitate își rezervă dreptul de a sesiza organele abilitate și de a se adresa în instanța de judecată;

ș) să încheie contracte cu sportivii de performanță care sînt membrii ai loturilor naționale;

**Capitolul VI**

**STIMULĂRI ŞI MĂSURI DISCIPLINARE**

**26**.Pentru rezultatele deosebite obţinute în competiţiile naționale şi internaţionale, ca şi pentru recunoaşterea contribuţiei unor specialişti sau persoane fizice ori juridice la dezvoltarea ramurii de sport, federaţia poate acorda următoarele titluri și stimulări:

a) membru de onoare;

b) preşedinte de onoare;

c) prime bănești şi cadouri.

**27**. La propunerea federaţiei, autoritatea administrativă centrală de specialitate în domeniul sportului acordă titluri și categorii sportive.

**28**. Abaterile de la statutul şi regulamentul de organizare şi funcţionare ale federaţiei se analizează de organismele federale care în funcţie de gravitatea acestora pot aplica sancţiuni conform prevederilor statutare interne, ale statutelor federaţiilor internaţionale şi Cartei Olimpice.

**Capitolul VII**

**PROPRIETATEA ȘI ADMINISTRAREA MIJLOACELE MATERIALE ŞI FINANCIARE**

**29.** Federația poate avea în proprietate ori deține cu titlul de locațiune orice bunuri mobile ori imobile necesare pentru asigurarea materială a activităţii prevăzute de statutul acesteia, inclusiv obiecte de proprietate intelectuală. Fac excepţie obiectele care, conform legislației sau acordurilor internaţionale, se pot afla numai în proprietatea statului.

**30**. Fondurile financiare ale federaţiilor provin din venituri obţinute în condiţiile Legii nr.330-XIV din 25 martie 1999 cu privire la cultura fizică şi sport.

**31**. Fondurile în lei şi în valută străină ale federaţiilor sportive se păstrează în conturi bancare proprii, în condiţiile legii.

**32**. Mijloacele materiale şi fondurile financiare ale federaţiilor se utilizează corespunzător hotărîrilor adunării generale şi organelor executive ale acesteia pentru realizarea scopurilor și sarcinilor statutare.

**33**. Controlul folosirii legale a fondurilor financiare va fi efectuat de către cenzorii federaţiei şi organele de control abilitate, conform legislaţiei în vigoare

**34**. Cheltuielile federaţiilor întru realizarea măsurilor sportive programate în Calendarul acţiunilor sportive naţionale şi internaţionale pentru anul respectiv vor fi acoperite din contul şi în limita mijloacelor bugetului de stat în baza sistemului de finanţare, elaborat şi aprobat de către autoritatea publică centrală de specialitate în domeniul sportului.

**Capitolul VIII**

**PERSONALUL SALARIZAT**

**35**. Pentru federaţiile care au venituri proprii în funcţie de volumul şi complexitatea activităţii acestora, de rezultatele obţinute pe plan naţional şi internaţional, schema de încadrare a federaţiilor poate cuprinde următoarele posturi: preşedinte, vicepreşedinte, secretar general, secretar federal, antrenor lotului național, instructor sportiv, economist sau contabil, jurist precum şi alte funcţii necesare desfăşurării în bune condiţii a activităţii specifice, conform deciziei organelor executive ale federaţiei.

**Capitolul IX.**

**RAPORTUL DE COLABORARE AL FEDERAŢIEI CU AUTORITATEA PUBLICĂ CENTRALĂ DE SPECIALITATE ÎN DOMENIUL CULTURII FIZICE ȘI SPORTULUI**

**36**. Colaborarea federației cu autoritatea publică centrală de specialitate în domeniul culturii fizice și sportului se realizează în baza contractului de colaborare semnat pentru o perioadă de 4 ani (ciclul olimpic), care conține drepturile și obligațiile ambelor părți, suplimentate de un acord adițional anual.

**37**. În exercitarea atribuţiilor prevăzute de Legea nr.330-XIV din 25 martie 1999 cu privire la cultura fizică şi sport, federaţia prezintă autorităţii administrative central de specialitate în domeniul culturii fizice și sportului.

a) pentru aprobare:

- calendarul acţiunilor sportive naţionale şi internaţionale pentru anul respectiv;

- clasificaţia sportivă unică al Republicii Moldova;

- devizul de cheltuieli necesare pentru finanțarea ramurei sportive respective;

- acordul de colaborare cu Agenția Națională Antidoping.

b) pentru avizare:

- actele de afiliere a federaţiei la forurile sportive internaţionale;

-regulamentele campionatelor, competiţiilor naţionale și internaţionale organizate pe teritoriul Republicii Moldova.